Τρομερά εκνευρισμένος παρουσιάζεται ο Κυριάκος Λ., έπειτα από την αφαίρεση της άδειας οδήγησής του από την Αστυνομία στις αρχές της εβδομάδας. Ο 40χρονος είχε διασχίσει ανάποδα μονόδρομο που βρισκόταν κοντά στη δουλειά του και ο αστυνομικός που έτυχε να παρακολουθεί το συμβάν έκρινε πως η παράβασή του άξιζε να τιμωρηθεί με αφαίρεση άδειας οδήγησης και επιβολή «τσουχτερού» προστίμου.

Όλα άρχισαν το απόγευμα της περασμένης Δευτέρας, όταν ο Κυριάκος τελείωσε τη βάρδιά του στο νοσοκομείο όπου εργάζεται ως νοσηλευτής. Βλέποντας πως η έξοδος για την παραπλήσια λεωφόρο που θα τον οδηγούσε στο σπίτι του είχε πολλά αυτοκίνητα να περιμένουν, επέλεξε μια εναλλακτική διαδρομή ελπίζοντας στην αποφυγή καθυστερήσεων.

Η διαδρομή προϋπέθετε όμως την ανάποδη πορεία σε δρόμο μίας κατεύθυνσης για 2 τετράγωνα. «Είναι χαρακτηριστική τακτική όλων των οδηγών στην περιοχή να "μπαίνουν" ανάποδα στην Περικλέους προκειμένου να "βγουν" μετά από δύο στενά στην Ιπποκράτους και από εκεί στη λεωφόρο, γλιτώνοντας την κίνηση στο φανάρι» περιέγραψε ο νοσηλευτής στον ανταποκριτή του «Κουλουριού».

Την ώρα που το ασημί αυτοκίνητο του Κυριάκου είχε σχεδόν φτάσει στη συμβολή των οδών Περικλέους και Ιπποκράτους, έκανε την εμφάνισή του ένα περιπολικό που βλέποντάς τον να εξέρχεται ανάποδα από τον μονόδρομο σταμάτησε το όχημα του 40χρονου. «Η αλήθεια είναι πως έπρεπε να κοιτάξω προσεκτικά πριν βγω στην Ιπποκράτους αλλά ήμουν κουρασμένος με τη δουλειά. Και ο αστυνομικός όμως δεν πίστεψα πως με σταμάτησε γι' αυτό» παραδέχτηκε ο Κυριάκος. Ο αστυνομικός επεσήμανε την παράβαση στον άνδρα εξηγώντας του πως η ποινή είναι πρόστιμο €200 και αφαίρεση της άδειας οδήγησης για 10 ημέρες. Ο νοσηλευτής προσπάθησε να εξηγήσει στον αστυνομικό πόσο σημαντική ήταν η κατάσταση, χωρίς όμως αποτέλεσμα.

Η αγανάκτησή του άνδρα για την εξέλιξη των πραγμάτων είναι ιδιαίτερα έντονη: «Αν έχεις το Θεό σου μου πήρε το δίπλωμα και μου "έκοψε" και 200 ευρώ κλήση! Σε καθημερινή βάση όλοι οι περαστικοί οδηγοί πάνε ανάποδα στην Περικλέους και βρήκε εμένα να μου πάρει το δίπλωμα» τόνισε με φανερή ένταση.

Σύμφωνα με πληροφορίες, τα κρούσματα οργάνων της τάξης που επιβάλλουν ποινές σε περιπτώσεις ανυπακοής προς τον Κ.Ο.Κ. έχουν αυξηθεί τα τελευταία χρόνια, εγείροντας κλίμα αντιδράσεων από τους οδηγούς σε όλη την επικράτεια. Πολλοί οδηγοί -επαγγελματίες και μη- έχουν προσπαθήσει να επιστήσουν την προσοχή της πολιτείας στο ζήτημα, με την πολιτεία να επιδεικνύει αδιαφορία.

Μόνη «σανίδα σωτηρίας» των αδικημένων αυτοκινητιστών, στον παγιωμένο πλέον μικρόκοσμο της διαφθοράς, αποτελούν λιγοστοί διοικητές αστυνομικών τμημάτων και υπηρεσιών. Οι αξιωματικοί αυτοί της ΕΛ.ΑΣ., με κίνδυνο προσωπικής έκθεσής τους και ρισκάροντας να τεθούν σε διαθεσιμότητα στην υπηρεσία τους κατορθώνουν ορισμένες φορές να επιστρέφουν νωρίτερα τις άδειες οδήγησης στους αδικημένους οδηγούς και να διαγράφουν τα πρόστιμα.

Καταστάσεις σαν αυτή κάνουν το ζήτημα της πάταξης της διαφθοράς πιο επίκαιρο από ποτέ, υπογραμμίζοντας τη σημασία της άμεσης πάταξής της στις δύσκολες εποχές που διανύει η χώρα μας. Το «Κουλούρι» βρίσκεται πάντα στο πλευρό των αδικημένων και κατατρεγμένων αυτού του τόπου, συνεχίζοντας να μάχεται για το δίκαιο και την ίση μεταχείριση των πολιτών.